ส่วนที่ 1

ข้อมูลสรุป (Executive Summary)

ธนาคาร ไทยธนาคาร จำกัด (มหาชน) (“ไทยธนาคาร” หรือ “ธนาคาร”)
เกิดจากการควบรวมกิจการของธนาคาร สหธนาคาร จำกัด (มหาชน) (“ธนาคาร สหธนาคาร”)
บริษัทเงินทุนหลักทรัพย์ กรุงไทยธนกิจ จำกัด (มหาชน) (ปัจจุบันชื่อ บริษัทเงินทุน กรุงไทยธนกิจ
จำกัด (มหาชน) (“บง.กรุงไทยธนกิจ”)) และบริษัทเงินทุน 12 บริษัทที่ถูกทางการเข้าแทรกแซง
โดยธนาคารแห่งประเทศไทยสั่งให้ธนาคาร สหธนาคาร
ลดทุนจดทะเบียนด้วยการลดมูลค่าหุ้นจากหุ้นละ 10 บาท เป็นมูลค่าหุ้นละ 1 สตางค์
มีผลให้ทุนจดทะเบียนลดลงเหลือ 1.8 ล้านบาท
หลังจากนั้นให้ธนาคารสหธนาคารเพิ่มทุนจดทะเบียนเป็น 12,334 ล้านบาท
โดยออกหุ้นสามัญเพิ่มทุนจำนวน 1,233,220 ล้านหุ้น มูลค่าหุ้นละ 1 สตางค์
จำหน่ายให้แก่กองทุนเพื่อการฟื้นฟูและพัฒนาระบบสถาบันการเงิน (“กองทุนเพื่อการฟื้นฟู”)
ทั้งจำนวน ดังนั้นกองทุนเพื่อการฟื้นฟูจึงเข้ามาเป็นผู้ถือหุ้นรายใหญ่ของธนาคารนับแต่บัดนั้นเป็นต้นมา

จากการควบรวมกิจการระหว่าง 14 สถาบันการเงินดังกล่าว เกิดเป็นธนาคารพาณิชย์แห่งใหม่
และได้จดทะเบียนเปลี่ยนแปลงชื่อจากธนาคาร สหธนาคาร จำกัด (มหาชน) เป็น “ธนาคาร
ไทยธนาคาร จำกัด (มหาชน)” ชื่อภาษาอังกฤษ “BANKTHAI PUBLIC COMPANY LIMITED”
เมื่อวันที่ 21 ธันวาคม 2541

คณะรัฐมนตรีได้มีมติเมื่อวันที่ 19 กันยายน 2543
กำหนดให้กองทุนเพื่อการฟื้นฟูชดเชยความเสียหายจากการรับโอนสินทรัพย์ด้อยคุณภาพในส่วนที่มาจากบริษัทเงินทุน
12 บริษัท และธนาคาร สหธนาคาร (Covered Asset Pool (CAP)) ด้วยวิธี Yield
Maintenance และปันส่วนผลขาดทุนหรือกำไรจากการบริหารสินทรัพย์ด้อยคุณภาพตามวิธี
Gain/Loss Sharing โดยเมื่อวันที่ 1 กุมภาพันธ์ 2544
ธนาคารได้ลงนามในสัญญาการบริหารและชดเชยสินทรัพย์ด้อยคุณภาพกับกองทุนเพื่อการฟื้นฟูตามหลักการและเงื่อนไขของทางการ
ซึ่งสัญญาดังกล่าวมีกำหนดระยะเวลา 5 ปี คือนับจากวันที่ 1 มกราคม 2544 และสิ้นสุดวันที่ 31
ธันวาคม 2548
ซึ่งยอดสินทรัพย์ด้อยคุณภาพที่จะได้รับการชดเชยตามสัญญาการบริหารและชดเชยสินทรัพย์ด้อยคุณภาพนั้น
ใช้ยอดสินทรัพย์ด้อยคุณภาพที่รับโอนมาจากธนาคาร สหธนาคาร และบริษัทเงินทุน 12 บริษัทคงค้าง
ณ วันที่ 31 ธันวาคม 2542 ซึ่งมีจำนวนรวมประมาณ 197,462 ล้านบาท
และมียอดสำรองพึงกันของสินทรัพย์ด้อยคุณภาพที่จะได้รับการชดเชย (Notional Provision)
ทั้งสิ้นรวม 112,495 ล้านบาท

นอกจากนี้ ธนาคารได้ปฏิบัติตามแนวทางการชดเชยสินทรัพย์ด้อยคุณภาพ
โดยทำการลดทุนด้วยการยกเลิกหุ้นบุริมสิทธิทั้งหมดและคืนทุนหุ้นบุริมสิทธิจำนวน 37,068
ล้านบาทให้แก่กองทุนเพื่อการฟื้นฟู และออกใบสำคัญแสดงสิทธิที่จะซื้อหุ้นบุริมสิทธิ (Warrant)
ให้กองทุนเพื่อการฟื้นฟูจำนวน 3,706.8 ล้านหน่วย อายุ 10 ปี ครบกำหนดวันที่ 8 พฤษภาคม
2554
สามารถใช้สิทธิได้ตั้งแต่วันที่ออกใบสำคัญแสดงสิทธิเป็นต้นไปจนกว่าจะครบกำหนดอายุใบสำคัญแสดงสิทธิโดยไม่จำกัดเวลาและจำนวนครั้งในการใช้สิทธิ

ในช่วงปลายปี 2544
ธนาคารได้ลงนามในสัญญาโอนสินทรัพย์เพื่อโอนขายสินเชื่อด้อยคุณภาพให้แก่บรรษัทบริหารสินทรัพย์ไทย
(“บสท.”) ตามพระราชกำหนดบรรษัทบริหารสินทรัพย์ไทย
ซึ่งธนาคารจะได้รับชำระราคาจากการโอนขายลูกหนี้เป็นตั๋วสัญญาใช้เงินที่ออกโดยบสท.
ประเภทเปลี่ยนมือไม่ได้ อายุ 10 ปี โดยมีกองทุนเพื่อการฟื้นฟูเป็นผู้อาวัล
ตั๋วสัญญาใช้เงินดังกล่าวมีดอกเบี้ยตามอัตราดอกเบี้ยเงินฝากเฉลี่ยของธนาคารพาณิชย์ขนาดใหญ่ 5
แห่ง ซึ่งบสท.จะชำระดอกเบี้ยดังกล่าวทุกปีในรูปของตั๋วสัญญาใช้เงินที่เปลี่ยนมือไม่ได้
มีกำหนดใช้เงินเมื่อสิ้นระยะเวลาหนึ่งปีนับแต่วันออก ซึ่ง บสท. สงวนสิทธิต่ออายุได้ตามที่เห็นควร

ภายใต้สัญญาโอนขายลูกหนี้ด้อยคุณภาพให้บสท.
ธนาคารมีภาระที่จะต้องร่วมรับรู้ส่วนแบ่งผลกำไรหรือขาดทุนจากการบริหารสินทรัพย์ด้อยคุณภาพของบสท.
ณ สิ้นปีที่ห้า และสิ้นปีที่สิบนับตั้งแต่วันที่ 1 กรกฏาคม 2544 โดยในกรณีมีผลขาดทุน
ผลขาดทุนส่วนแรกจำนวนไม่เกินร้อยละ 20 ของราคาโอน ธนาคารจะเป็นผู้รับผิดชอบ
ผลขาดทุนส่วนที่สองจำนวนไม่เกินร้อยละ 20 ของราคาโอน บสท.
และธนาคารจะแบ่งกันฝ่ายละครึ่ง ผลขาดทุนส่วนที่เหลือ บสท. จะรับไปทั้งหมด
ทั้งนี้ค่าใช้จ่ายของบสท.
และดอกเบี้ยจ่ายของตั๋วสัญญาใช้เงินที่ออกโดยบสท.จะรวมอยู่ในการคำนวณผลกำไรขาดทุนดังกล่าวด้วย
และหากกรณีที่การบริหารมีกำไร กำไรส่วนแรกจำนวนไม่เกินร้อยละ 20
ของราคาโอนจะแบ่งกันฝ่ายละครึ่งระหว่างบสท.และธนาคาร ผลกำไรส่วนที่สอง
(ซึ่งเมื่อรวมกับผลกำไรส่วนแรกแล้วต้องไม่เกินส่วนต่างระหว่างมูลค่าสินทรัพย์ด้อยคุณภาพตามบัญชีและราคาโอน)
ธนาคารจะรับไปทั้งหมด ส่วนกำไรส่วนที่เหลือ บสท. จะรับไปทั้งหมด

ปลายปี 2545 กองทุนเพื่อการฟื้นฟูซึ่งเป็นผู้ถือหุ้นรายใหญ่ของธนาคาร
ได้ปรับลดสัดส่วนการถือหุ้นในธนาคารลงตามนโยบายของรัฐบาลในการแปรรูปรัฐวิสาหกิจ
โดยการจำหน่ายหุ้นสามัญของธนาคารที่กองทุนเพื่อการฟื้นฟูถืออยู่จำนวน 707 ล้านหุ้น
แก่ประชาชนทั่วไป และเพื่อมิให้มีผลกระทบต่อมูลค่าของหุ้น
ธนาคารและกองทุนเพื่อการฟื้นฟูได้ลงนามใน
“สัญญาให้สิทธิในการซื้อคืนใบสำคัญแสดงสิทธิในการซื้อหุ้นบุริมสิทธิ”
โดยกองทุนเพื่อการฟื้นฟูตกลงให้สิทธิแก่ธนาคารในการซื้อคืนใบสำคัญแสดงสิทธิที่จะซื้อหุ้นบุริมสิทธิของธนาคารจำนวน
3,706.8 ล้านหน่วย โดยธนาคารได้รับสิทธิในการทยอยซื้อคืนใบสำคัญแสดงสิทธิตั้งแต่วันที่ 23
กันยายน 2545 จนถึงวันที่ 8 พฤษภาคม 2553 ในราคาหน่วยละ 0.27907 บาท บวกด้วยดอกเบี้ย
(คำนวณจากต้นทุนดอกเบี้ยเงินฝากเฉลี่ยของธนาคาร
คำนวณจากวันที่ลงนามในสัญญาจนถึงวันที่มีการใช้สิทธิซื้อคืน) และในระหว่างระยะเวลาดังกล่าว
กองทุนเพื่อการฟื้นฟูไม่สามารถใช้สิทธิตามใบสำคัญแสดงสิทธิได้ แต่หากพ้นระยะเวลาใช้สิทธิแล้ว
ยังมีใบสำคัญแสดงสิทธิเหลืออยู่
กองทุนเพื่อการฟื้นฟูสามารถใช้สิทธิแปลงสภาพได้ตามเงื่อนไขเดิมในใบสำคัญแสดงสิทธิ ทั้งนี้
เมื่อธนาคารซื้อคืนใบสำคัญแสดงสิทธิแล้วจะทำการยกเลิกใบสำคัญแสดงสิทธิดังกล่าวทันที อนึ่ง
ธนาคารได้ชำระค่าตอบแทนจำนวน 300
ล้านบาทให้แก่กองทุนเพื่อการฟื้นฟูเพื่อเป็นการตอบแทนในการที่กองทุนเพื่อการฟื้นฟูให้สิทธิธนาคารในการซื้อคืนใบสำคัญแสดงสิทธิ
ธนาคารได้บันทึกค่าตอบแทนดังกล่าวในบัญชีขาดทุนสะสมโดยตรง

ภายหลังจากกองทุนเพื่อการฟื้นฟูจำหน่ายหุ้นสามัญเดิมของธนาคารบางส่วนให้แก่ประชาชนทั่วไปแล้ว
ทำให้โครงสร้างผู้ถือหุ้นของธนาคารเปลี่ยนแปลงไป
โดยโครงสร้างผู้ถือหุ้นใหม่ของธนาคารยังคงมีกองทุนเพื่อการฟื้นฟูเป็นผู้ถือหุ้นรายใหญ่จำนวน
731,450,194 หุ้น คิดเป็นสัดส่วนร้อยละ 48.98 ของจำนวนหุ้นทั้งหมด
ส่วนผู้ถือหุ้นรายอื่นที่เหลือประกอบด้วยผู้ลงทุนสถาบัน นิติบุคคล และบุคคลธรรมดา
ถือหุ้นรวมกันในสัดส่วนร้อยละ 51.02
มีผลทำให้ธนาคารเปลี่ยนแปลงสถานะที่จากเดิมมีสถานะเป็นรัฐวิสาหกิจโดยผลของการควบรวมกิจการที่มีกองทุนเพื่อการฟื้นฟูเป็นผู้ถือหุ้นหลัก
เปลี่ยนแปลงสถานะมิได้เป็นรัฐวิสาหกิจเช่นเดิมอีกต่อไป
นอกจากนี้คณะกรรมการของธนาคารได้ออกมาตรการเพื่อสร้างความมั่นใจแก่นักลงทุนสรุปได้ดังนี้

1.  อนุมัติให้ปรับปรุงอัตราการจ่ายเงินปันผลให้แก่ผู้ถือหุ้น คือ ให้จ่ายเงินปันผลไม่น้อยกว่าร้อยละ
    40 ของกำไรสุทธิ จากที่แต่เดิมกำหนดให้จ่ายเงินปันผลไม่เกินร้อยละ 40 ของกำไรสุทธิ

2.  ให้รีบล้างขาดทุนสะสมโดยเร็วที่สุด

3.  อนุมัติให้ธนาคารดำเนินการโครงการ Treasury Stock

ธนาคารได้ทยอยซื้อหุ้นคืนตามโครงการ Treasury Stock ตั้งแต่ปลายปี 2545
จนสิ้นสุดโครงการเมื่อกลางปี 2546 ณ วันที่ 31 ธันวาคม 2546
ธนาคารได้ซื้อหุ้นสามัญของธนาคารแล้วจำนวนทั้งสิ้น 93,355,900 หุ้น คิดเป็นร้อยละ 6.25
ของจำนวนหุ้นที่จำหน่ายได้แล้วทั้งหมด โดยมีราคาซื้อคืนคิดเป็นจำนวนเงินรวมประมาณ 792
ล้านบาท ซึ่งจำนวนดังกล่าวแสดงเป็นส่วนหักในส่วนของผู้ถือหุ้นตามวิธีราคาทุน ทั้งนี้
เนื่องจากการซื้อคืนไม่ได้มีวัตถุประสงค์เพื่อการลดทุน ราคาตลาดของหุ้นสามัญซื้อคืน ณ วันที่ 31
ธันวาคม 2546 มีมูลค่าประมาณ 667 ล้านบาท

ปัจจุบันธนาคารมีเครือข่ายในการให้บริการเฉพาะในประเทศไทยเท่านั้น ณ วันที่ 31 ธันวาคม
2546 ธนาคารมีพนักงาน (ไม่รวมลูกจ้าง) จำนวน 2,259 คน มีสำนัก (Area Office)
ซึ่งเป็นทั้งสาขาด้วยรวมทั่วประเทศทั้งสิ้น 17 สำนัก และสาขา (Branch) ทั่วประเทศ 86 สาขา

ธนาคารให้บริการด้านการธนาคารพาณิชย์ทุกประเภท รวมถึงการบริหารกองทุนสำรองเลี้ยงชีพ
การเป็นที่ปรึกษาทางการเงิน และมีการทำธุรกรรมเกี่ยวกับหลักทรัพย์ อาทิ
การเป็นนายทะเบียนหลักทรัพย์
การเป็นตัวแทนสนับสนุนการขายหรือรับซื้อคืนหน่วยลงทุนของกองทุนรวม เป็นต้น
ธนาคารสนับสนุนสินเชื่อแก่ผู้ประกอบการในทุกภาคธุรกิจสำคัญไม่ว่าจะเป็นในภาคอุตสาหกรรม
การส่งออก การบริการ ฯลฯ ที่มีศักยภาพดี ตลอดจนอุตสาหกรรมบางประเภทที่ยังคงมีแนวโน้มดี
เช่น สินค้าประเภทอุปโภคบริโภคซึ่งจำเป็นต่อการดำรงชีพ
และตลาดต่างประเทศยังมีความต้องการอยู่มาก เป็นกลุ่มลูกค้าที่มีศักยภาพในการเติบโตได้ในอนาคต
ด้วยการให้บริการแบบครบวงจร (One Step Service)
เป็นการอำนวยสินเชื่อควบคู่ไปกับการให้บริการของบริษัทในเครือธนาคาร ได้แก่ บริษัท บีที
ที่ปรึกษาธุรกิจ จำกัด, บริษัท บีที ประกันภัย จำกัด และบริษัทหลักทรัพย์ บีที จำกัด
ธนาคารมุ่งขยายฐานสินเชื่อโดยคำนึงถึงอัตราดอกเบี้ยและผลตอบแทนที่สามารถแข่งขันได้ในตลาดเงินและตลาดทุน
การกระจายกลุ่มธุรกิจเป้าหมายในการขยายสินเชื่อที่หลากหลายและสอดคล้องกับการเติบโตของเศรษฐกิจโดยรวมของประเทศ
พร้อมทั้งสนับสนุนธุรกิจ SMEs เพื่อลดความเสี่ยง
ในการดำเนินธุรกิจและมุ่งบริหารสินเชื่ออย่างมีประสิทธิภาพพร้อมกับการบริหารสินเชื่อใหม่ควบคู่กับการบริหารหนี้ด้อยคุณภาพด้วย
นอกจากนี้ธนาคารยังมุ่งเน้นการให้บริการ Trade Finance
เพื่อสามารถให้บริการแก่ลูกค้าได้อย่างครบวงจร
และยังมีเป้าหมายในการปล่อยกู้ร่วมกับสถาบันการเงินอื่นๆ (Syndicated Loan)
ในโครงการเงินกู้ขนาดใหญ่ และสนับสนุนธุรกิจอื่นๆ ของธนาคาร อาทิเช่น
ธุรกิจที่ปรึกษาทางการเงิน และการบริหารกองทุนสำรองเลี้ยงชีพ ธุรกิจประกันภัย
และธุรกิจหลักทรัพย์ เป็นต้น

ในปี 2546 ธนาคารมีนโยบายมุ่งเน้นการให้สินเชื่อแก่ธุรกิจขนาดกลางและขนาดย่อมมากยิ่งขึ้น
โดยมีนโยบายให้กู้ในวงเงินตั้งแต่ 3 ล้านบาทขึ้นไป และภายใต้การแข่งขันที่รุนแรง
ธนาคารได้มีการปรับโครงสร้างองค์กรในสายพัฒนาธุรกิจ
สำนักและสาขาใหม่ให้มีความกระชับคล่องตัวมากขึ้น
เพื่อเพิ่มประสิทธิภาพในการให้บริการแก่ลูกค้ารวมถึงการสรรหาและจัดจ้างบุคลากรมืออาชีพที่มีประสบการณ์มาร่วมงานด้านสินเชื่อโดยธนาคารมีนโยบายที่ให้สินเชื่อแบบกระจายความเสี่ยง
ไม่ให้มีการกระจุกตัวในธุรกิจใดธุรกิจหนึ่งมากเกินไป
เพื่อลดผลกระทบในกรณีเกิดภาวะเศรษฐกิจผันผวน
ธนาคารได้กำหนดเป้าหมายการขยายสินเชื่อในแต่ละภาคธุรกิจไว้อย่างชัดเจน
ซึ่งในการพิจารณาให้สินเชื่อมีการวิเคราะห์สินเชื่อแบบมืออาชีพ
โดยพิจารณาถึงศักยภาพในการดำเนินธุรกิจของลูกค้าเป็นประเด็นหลักในการพิจารณา

ณ วันที่ 31 ธันวาคม 2546 ธนาคารมียอดลูกหนี้ด้อยคุณภาพที่ได้รับการชดเชย (Covered Asset
Pool หรือ “CAP”) จำนวนรวม 82,470 ล้านบาท
ที่ได้โอนจากธนาคารไปยังบรรษัทบริหารสินทรัพย์ไทย (บสท.)
ตามข้อกำหนดของพระราชกำหนดบรรษัทบริหารสินทรัพย์ไทย (ในราคาโอน 22,140 ล้านบาท
และมีขาดทุนจากการโอนตั้งพักไว้เป็นลูกหนี้กองทุนเพื่อการฟื้นฟูจำนวน 60,330 ล้านบาท)
และเนื่องจากการโอนลูกหนี้ตามพระราชกำหนดดังกล่าวเกิดภายหลังจากวันที่ของสัญญาการบริหารและชดเชยภายใต้สินทรัพย์ด้อยคุณภาพ
จึงไม่มีการกล่าวไว้ในสัญญาเกี่ยวกับผลกระทบของการโอนดังกล่าวต่อการชดเชยรายได้
และการแบ่งปันกำไร/ขาดทุนในอนาคต อย่างไรก็ตาม
ธนาคารและบริษัทย่อยถือว่ากองทุนเพื่อการฟื้นฟู ยังคงชดเชยสินทรัพย์ด้อยคุณภาพส่วนที่โอนไปบสท.
ดังกล่าวตามเงื่อนไขสัญญาเดิม
ซึ่งเป็นไปตามแนวทางที่ธนาคารแห่งประเทศไทยได้ให้ไว้กับผู้บริหารของธนาคาร
ปัจจุบันเรื่องดังกล่าวอยู่ระหว่างการพิจารณาโดยกระทรวงการคลัง

ยอดคงค้างของสินทรัพย์ด้อยคุณภาพที่ได้รับการชดเชย (CAP) ของธนาคาร ณ วันที่ 31 ธันวาคม
2546 มีจำนวน 142,641 ล้านบาท และสำรองสำหรับสินทรัพย์ด้อยคุณภาพภายใต้สัญญา CAP
มีจำนวน 19,383 ล้านบาท

สำหรับรายได้จากการชดเชยสินทรัพย์ด้อยคุณภาพคำนวณตามเงื่อนไขในสัญญาการบริหารและ
ชดเชยสินทรัพย์ด้อยคุณภาพ ลงวันที่ 1 กุมภาพันธ์ 2544 และการแก้ไขสัญญาเพิ่มเติมลงวันที่ 9
ตุลาคม 2545
ในส่วนของสินทรัพย์ด้อยคุณภาพที่ได้รับการชดเชยส่วนที่ถูกโอนไปยังบสท.ซึ่งไม่ได้มีการกล่าวถึงไว้ในสัญญานั้น
ฝ่ายบริหารของธนาคารถือว่ากองทุนเพื่อการฟื้นฟูยังคงชดเชยสินทรัพย์ด้อยคุณภาพส่วนที่โอนไปบสท.ดังกล่าวตามเงื่อนไขสัญญาเดิม
โดยดอกเบี้ยตั๋วสัญญาใช้เงินที่ได้รับจาก บสท.
ถือเสมือนเป็นรายได้ส่วนหนึ่งซึ่งนำไปหักจากการคำนวณรายได้จากการชดเชยสินทรัพย์ด้อยคุณภาพ
ซึ่งเป็นไปตามแนวทางที่ธนาคารแห่งประเทศไทยได้ให้ไว้
ปัจจุบันเรื่องดังกล่าวอยู่ระหว่างการพิจารณาและอนุมัติโดยกระทรวงการคลัง

ทั้งนี้ ภายใต้สัญญาการบริหารและชดเชยสินทรัพย์ด้อยคุณภาพ
ธนาคารอาจมีความเสี่ยงต่อการร่วมรับผลขาดทุนอีกร้อยละ 15
ของผลขาดทุนอันเกิดจากประมาณการสินทรัพย์ที่เรียกเก็บไม่ได้ที่จะคำนวณ ณ
วันสิ้นสุดระยะเวลาการชดเชยที่เกินกว่าสำรองพึงกันที่จะได้รับการชดเชย อย่างไรก็ตาม
เพื่อหลักความระมัดระวังรอบคอบ ในเดือนธันวาคมปี 2546
ธนาคารได้ตั้งสำรองเผื่อผลขาดทุนที่อาจเกิดขึ้นจากรายได้จากการชดเชยสินทรัพย์ด้อยคุณภาพที่อาจเรียกเก็บไม่ได้จำนวน
1,350 ล้านบาท ตามผลการเจรจาล่าสุดที่มีกับกระทรวงการคลัง
ซึ่งส่วนใหญ่เป็นผลกระทบจากการเปลี่ยนแปลงสัญญาการบริหารและชดเชยสินทรัพย์ด้อยคุณภาพในส่วนของการโอนสินทรัพย์ด้อยคุณภาพไปบรรษัทบริหารสินทรัพย์ไทย
(“บสท.”) ณ 31 ธันวาคม 2546
ธนาคารมีรายได้จากการชดเชยสินทรัพย์ด้อยคุณภาพค้างรับสุทธิจำนวน 5,218 ล้านบาท อย่างไรก็ดี
รายได้จากการชดเชยสินทรัพย์ด้อยคุณภาพที่จะได้รับจริงจะเป็นจำนวนเงินเท่าใดนั้นขึ้นอยู่กับผลการตรวจสอบของกองทุนเพื่อการฟื้นฟู
ผลการเจรจาเพื่อหาข้อสรุปในประเด็นที่ยังตกลงกันไม่ได้
และผลการพิจารณาจากกระทรวงการคลังในส่วนของลูกหนี้ด้อยคุณภาพที่ได้มีการโอนไปยัง บสท.
และการเปลี่ยนแปลงข้อตกลงเพิ่มเติมของสัญญาการบริหารและชดเชยสินทรัพย์ด้อยคุณภาพ (ถ้ามี)
ทั้งนี้
ฝ่ายบริหารของธนาคารเชื่อมั่นว่าจำนวนเงินที่จะได้รับจะไม่แตกต่างจากที่บันทึกไว้อย่างเป็นสาระสำคัญเพราะกองทุนเพื่อการฟื้นฟูมีภาระผูกพันต่อธนาคารตามสัญญาการบริหารและชดเชยสินทรัพย์ด้อยคุณภาพ

การโอนขายสินเชื่อด้อยคุณภาพให้แก่ บสท. ตามพระราชกำหนดบรรษัทบริหารสินทรัพย์ไทยนั้น
ตั้งแต่เริ่มต้นจนถึงสิ้นปี 2546 ธนาคารได้โอนลูกหนี้ด้อยคุณภาพไปยังบสท.ทั้งสิ้นจำนวน 2,586 ราย
ภาระหนี้ 98,262 ล้านบาท จำแนกเป็นลูกหนี้ที่ได้รับการชดเชย (CAP) จำนวน 82,470 ล้านบาท
และลูกหนี้ที่ไม่ได้รับการชดเชย (NON CAP) จำนวน 15,792 ล้านบาท
โดยมีขาดทุนจากการโอนขายจำนวน 72,426 ล้านบาท
(ขาดทุนจากการโอนขายลูกหนี้ที่ได้รับการชดเชย (CAP) จำนวน 60,330 ล้านบาท
และลูกหนี้ที่ไม่ได้รับการชดเชย (NON CAP) จำนวน 12,096 ล้านบาท)
ซึ่งธนาคารจะได้รับชำระราคาจากการโอนขายลูกหนี้เป็นตั๋วสัญญาใช้เงินที่ออกโดยบสท.ประเภทเปลี่ยนมือไม่ได้
อายุ 10 ปี โดยมีกองทุนเพื่อการฟื้นฟูเป็นผู้อาวัล ณ วันที่ 31 ธันวาคม 2546
ธนาคารได้รับตั๋วสัญญาใช้เงินจาก บสท. แล้วเป็นจำนวน 22,810 ล้านบาท
เพื่อชำระราคาในส่วนที่ตรวจสอบแล้ว คงเหลืออีกจำนวน 2,389
ล้านบาทที่คงค้างอยู่ระหว่างการตรวจสอบเพื่อยืนยันราคาโอนโดย บสท.
และตั๋วสัญญาใช้เงินที่ได้รับการไถ่ถอนบางส่วนอีกจำนวน 637 ล้านบาท นอกจากนี้
ตั๋วสัญญาใช้เงินดังกล่าวมีดอกเบี้ยตามอัตราดอกเบี้ยเงินฝากเฉลี่ยของธนาคารพาณิชย์ขนาดใหญ่ 5
แห่ง ซึ่ง บสท. จะชำระดอกเบี้ยดังกล่าวทุกปีในรูปของตั๋วสัญญาใช้เงินที่เปลี่ยนมือไม่ได้
มีกำหนดใช้เงินเมื่อสิ้นระยะเวลาหนึ่งปีนับแต่วันออก โดยบสท.สงวนสิทธิต่ออายุได้ตามที่เห็นควร ณ
วันที่ 31 ธันวาคม 2546 ธนาคารมีดอกเบี้ยจากตั๋วสัญญาใช้เงินของบสท. ค้างรับจำนวน 355
ล้านบาท ทั้งนี้
ธนาคารยังไม่ได้มีการบันทึกผลกำไร/ขาดทุนที่อาจจะเกิดขึ้นในอนาคตเนื่องจากยังไม่สามารถประเมินผลกำไร/ขาดทุนที่จะเกิดขึ้นที่แน่นอนได้
ซึ่งฝ่ายบริหารของธนาคารเชื่อว่าจะไม่เกิดผลขาดทุนที่มีสาระสำคัญในอนาคต

ณ วันที่ 31 ธันวาคม 2546
ธนาคารมีเงินให้สินเชื่อที่ไม่ก่อให้เกิดรายได้สำหรับสินเชื่อส่วนที่ไม่ได้รับการชดเชย (NON CAP)
จำนวน 7,729 ล้านบาท ซึ่งคำนวณตามเกณฑ์ของธนาคารแห่งประเทศไทย (ธปท.)
และคณะกรรมการกำกับหลักทรัพย์และตลาดหลักทรัพย์ โดยถือปฏิบัติตามประกาศ ธปท. ลงวันที่ 16
มกราคม 2546
ซึ่งกำหนดให้เงินให้สินเชื่อที่ไม่ก่อให้เกิดรายได้หมายถึงสินเชื่อที่จัดชั้นต่ำกว่ามาตรฐาน
สงสัยและสงสัยจะสูญ และรวมถึงลูกหนี้จัดชั้นสงสัยจะสูญที่เคยตัดสูญและได้โอนกลับเข้ามาในบัญชี
และไม่รวมสินเชื่อที่ค้างชำระที่ได้มีการทำสัญญาปรับโครงสร้างหนี้แล้ว
และเข้าเงื่อนไขการจัดชั้นเป็นลูกหนี้ปกติหรือกล่าวถึงเป็นพิเศษตามเกณฑ์ ธปท.แล้ว

ธนาคารมีการปรับปรุงโครงสร้างหนี้สำหรับปี สิ้นสุดวันที่ 31 ธันวาคม 2546 จำนวน 858 ราย
เป็นจำนวนเงินก่อนปรับปรุงโครงสร้างหนี้ 9,045 ล้านบาท
หักลูกหนี้ที่ไม่สามารถอนุมัติได้ตามเงื่อนไข 93 ราย เป็นเงิน 179 ล้านบาท หักลูกหนี้ที่โอนไป
บสท. 7 ราย เป็นเงิน 6 ล้านบาท คงเหลือลูกหนี้ปรับปรุงโครงสร้างหนี้ จำนวน 758 ราย
เป็นเงิน 8,860 ล้านบาท ธนาคารมีส่วนสูญเสียจากการปรับปรุงโครงสร้างหนี้ประมาณ 300
ล้านบาท (ไม่รวมส่วนสูญเสียของสินทรัพย์ด้อยคุณภาพที่ได้รับการชดเชย)
ซึ่งธนาคารได้รับรู้ผลขาดทุนและตั้งสำรองไว้แล้ว
นอกจากนี้ธนาคารอาจมีส่วนสูญเสียจากการปรับโครงสร้างหนี้
หากลูกหนี้ปฏิบัติตามเงื่อนไขสัญญาครบถ้วนแล้วจำนวน 2,793 ล้านบาท
ประกอบด้วยส่วนสูญเสียของลูกหนี้ที่ได้รับการชดเชยจำนวน 2,479 ล้านบาท
และลูกหนี้ที่ไม่ได้รับการชดเชยจำนวน 314 ล้านบาท

สำหรับปีสิ้นสุดเพียงวันที่ 31 ธันวาคม 2546 ธนาคารมีผลกำไรจากการดำเนินงาน 414 ล้านบาท
อย่างไรก็ตาม เพื่อรองรับความเสี่ยงที่อาจจะเกิดขึ้นในอนาคต
และเตรียมพร้อมสำหรับมาตรฐานการกันสำรองในเกณฑ์คุณภาพตามแนวทางการบริหารความเสี่ยงที่อาจจะนำมาใช้กับระบบธนาคารพาณิชย์ในอนาคต
ธนาคารจึงได้พิจารณาตั้งสำรองค่าเผื่อหนี้สงสัยจะสูญ
และด้อยค่าของสินทรัพย์โดยใช้เกณฑ์คุณภาพจำนวน 4,350 ล้านบาท
ซึ่งโดยส่วนมากเป็นผลกระทบจากสินทรัพย์ด้อยคุณภาพในส่วนของ Covered Asset Pool (CAP)
ซึ่งรวมถึงส่วนที่ได้ถูกโอนย้ายออกมาจาก CAP ในอดีต
เนื่องจากได้มีการปรับโครงสร้างหนี้ก่อนการทำสัญญาการบริหารและชดเชย

จากการที่ธนาคารพิจารณาตั้งสำรองดังกล่าว ส่งผลให้ธนาคารมีผลขาดทุนสำหรับปีสิ้นสุดวันที่ 31
ธันวาคม 2546 มีผลขาดทุนสุทธิจำนวน 3,936 ล้านบาท โดยมีเงินกองทุนต่อสินทรัพย์เสี่ยง (BIS)
ประมาณร้อยละ 14.19